Марко Ганчев
Малък съвременен епос

chitanka.info

Като държи за личността поетът

в такова време, дали не греши:

телата ни да оцелеят шетат,

той иска да сме цялостни души?

Не дава на света без съпротива

от гордостта си и нищожен дял,

тъй както дядо му парче от нива

без битка с нож и брадва не би дал.

За свойта независимост уплашен,

воюва и с домашния си кръг,

защото също и кръгът домашен

е кръг от по-големия чекрък.

В това е сигур днешната епичност.

Ако ли бе обратното, невям

„Какво тук значи някаква си личност?“

не друг би викнал, а поетът сам.

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.